บ้านข้าวแกงเจ้ดํา ร้านอาหารประเภทข้าวแกงที่เปิดตั้งแต่เช้ายันบ่าย อาหารใส่หม้อใส่ถาดวางเรียงรายกันหลายสิบหม้อ ให้เลือกหลากหลายตามความชอบใจ ร้านอยู่ในซอยลำลูกกาคลอง 1 ตรงข้ามกับสนามกอล์ฟทหารอากาศ เมนูที่ได้ลองวันนี้ก็มี

สั่งเป็นราดข้าวกระเพราไก่กับหมูกะปิ 40฿ ไข่พะโล้ถ้วยเล็ก 10฿ กะเพราไก่สับรสชาติปานกลาง หมูกะปิเนื้อนุ่มรสออกหวานได้รสกะปิเพียงเล็กน้อย ไข่พะโล้เคี่ยวมานานจนเนื้อไข่แข็ง นํ้าพะโล้เข้าเนื้อ ได้หมูต้มมาอีกชิ้น นํ้าพะโล้รสออกหวานปนเค็ม

บรรยากาศในร้านเป็นแบบโอเพ่นแอร์หน้าบ้าน โต๊ะเก้าอี้ไม้ มีพัดลมคอยช่วยระบายอากาศ อาหารมีให้เลือกเยอะ รสชาติใช้ได้ มาเร็วไม่ต้องรอนาน ราคาแบบเบากระเป๋า จะสั่งแบบใส่ถ้วยหรือราดข้าวมาก็ได้ มาช่วงกลางวันลูกค้ามาเยอะ แต่ลูกค้าเป็นประเภทมาเร็วกินเร็วไปเร็วนั่งไม่นาน แม่ค้าก็อัธยาศัยใจคอดีพูดคุยแบบเป็นกันเอง
